google/wiki40b huggingface dataset:
Vittore Carpaccio

Vittore Carpaccio var en venetiansk maler som levde i renessansen. Han var født rundt 1455, man kjenner ikke til hvor, og døde 1525/1526 i Capodistria i dagens Slovenia.

Liv og gjerning

Carpaccio arbeidet i Venezia, i det minste fra 1478 til 1522. Han var trolig lærling av Lazzaro Bastiani, men som historiemaler var Gentile Bellini hans fremste forbilde. Slektskapet med Bellini kommer sterkest til syne i Carpaccios praktfulle bybilder, samt i komposisjon og koloritt.
Drømmen til den hellige Ursula er mesterverket mellom de fire bildesyklusene av Carpaccio som fremdeles finnes. Også de andre syklusene; Scener fra livet til helgenene Georg og Hieronymus, Scener fra Marias liv og den om Stefanuslegenden viser Carpaccios glitrende malerkunst. Han evnet på sjeldent vis å forene det rent saklige med en sprudlende fantasi.
I arbeidet med topografien var Carpaccio grundigere enn alle de andre italienske renessansemalerne. Eksteriør og interiør skildres fargerikt og i detalj, og gjennom følsom bruk av lys går detaljene opp i en enhetlig eleganse. Som kunstner la han mer vekt på dekorativ virkning enn på det fortellende momentet.

Trivia

Carpaccio har gitt opphavet til matretten Carpaccio av tynne skiver rått oksekjøtt, skapt på Harry's Bar i Venezia i 1950.
Subvertising

Subvertising er et engelsk lånord sammensatt av subvert («undergrave») og advertising («annonsere»). Begrepet refererer til det å forfalske eller parodiere reklameplakater. Former for undergravende reklame fremkommer for eksempel ved å forandre kjente logoer, uttrykk og symboler, slik at de blir tillagt et nytt og ofte overraskende budskap.

Satirisk humor

Firmalogoer og informasjonsskilt er ment å gi gjenkjennelse, veiledning og positive assosiasjoner til virksomheten, men kan ved mindre endringer gi humoristiske kommentarer, latterliggjøre, og stikk motsatte budskap. Subvertising kan altså virke tankevekkende og divergerende følelser fra hva som var den opprinnelige hensikten.
En veiledende plakat om hvor en kan finne handlevogner, forstås gjerne som en opplysende, hjelpende hånd til det kunden søker etter for å tilegne seg butikkens vareutvalg. Blir derimot kunden fremstilt som hodeløs i møtet med forretningen, vil straks en kritisk distanse til rollen frembyder – kjøper være etablert.

Politisk budskap

I politikken er ofte partienes logodesign; Ap, H, FrP, SP, KrF, SV, osv., gjenstand for karikaturtegnernes fantasifulle endringer. Således Aftenpostens avistegner Inge Grødums harselas over navnet Fremskrittspartiet da det våren 2011 dukket opp nye sexskandaler innenfor toppledelsen. Tegneren valgte ved den anledning å fokusere på den problematiske stavelsen -skritt- i partinavnet.
Dødelig kjemi

Handling

Handlingen er lagt til det norske høyfjellet, nærmere bestemt Brageli Hotell. En rekke skandinaver kommer tilsynelatende til hotellet for å tilbringe vinterferien der. Men egentlig er flere av de involvert i lyssky affærer - både av finansiell og politisk art. Enkelte med internasjonale forgreninger. Flere dødsfall skjer og en dansk politimann på rekreasjon blir motvillig dratt inn i dramatiske begivenheter. Samtidig isoleres gjestene av en snøstorm.

Om serien

Serien ble dårlig mottatt av anmelderne. VGs anmelder som gav den terningkast to, med følgende kommentar: «Seriens svakhet ligger i konstruksjonen av intrigen. Mordhistorien er banalt enkel. Som et tåketeppe over grunnmotivet kjærlighet/sjalusi/grådighet, flyter beretningen om kjemifabrikkens ledere og hvordan deres profittbegjær både skaper naturkatastrofe og lar Mossad-agenter opptre som kloninger av gutta på skauen».
Serien hadde høye seertall. Blant annet så ble siste episode sett av 2,18 millioner.
Tychonisk system

Det tychoniske system var en modell for solsystemet utgitt av Tycho Brahe mot slutten av det 16. århundret. Modellen kombinerte det han anså som de matematiske fordelene med Kopernikus' system med de filosofiske og «fysiske» fordelene med det ptolemeiske systemet.
Modellen kan ha blitt inspirert av Valentin Naboth og Paul Wittich, en silesisk matematiker og astronom. En lignende geoheliosentrisk modell ble også tidligere foreslått av Nilakantha Somayaji ved Kerala-skolen for astronomi og matematikk.
Den store søvnen (film)

Handling

Den beintøffe og munnrappe privatdetektiven Philip Marlowe (Humphrey Bogart) hyres av den styrtrike general Sternwood (Charles Waldron) til å løse en sak om gamblinggjeld. Det viser seg raskt at konflikten egentlig gjelder hans utsvevende døtre. Den ene datteren, vampen Carmen (Martha Vickers), er ikke blant de skarpeste, mens hennes søster Vivian (Lauren Bacall) er både mystisk og langbent.
De to søstrene havner stadig i fanget på Marlowe mens han forsøker å gjøre jobben sin, og det viser seg etter hvert at de har betydning for oppklaringen i saken. Marlowe innser at han har rotet seg bort i en familie hvor korrupsjon, mord og dobbeltmoral er en del av hverdagen.
Store Kjerringfjorden

Store Kjerringfjorden (nordsamisk: Stuora Várjevuotna) er en fjord på Stjernøya i Alta kommune i Finnmark. Den strekker seg 7,5 kilometer sørover til Store Kjerringfjordbotn, fra innløpet mellom Store Kjerringfjordneset i vest og Vardenes i øst. Det er ingen bosetninger ved fjorden. På vestsida ligger Store Kjerringfjordfjellet med fjelltoppen Kjerringa på 950 moh. På østsida er Láttovarri det høyeste fjellet med 710 moh.
Hanbin

Hanbin (kinesisk: 汉滨区, pinyin: Hànbīn Qū) er et distrikt i byprefekturet Ankang sør i provinsen Shaanxi i Folkerepublikken Kina.
Befolkningen er på 952 084 innbyggere (2004).
Nettportal

En nettportal (også kalt webportal eller bare portal) er en type nettsted som sammenstiller lenker til andre nettsteder og informasjon fra flere kilder på en ensartet måte. Portaler fungerer som en inngang til en rekke andre ressurser og sider innen et visst emneområde eller rettet mot en spesielle brukergrupper. Webportaler har lite eget innhold, men gir henvisning til andre nettsteder eller henter innhold fra andre kilder. Portaler presenterer ofte informasjonselement i egne bokser som brukerne selv kan velge hvordan de vil vise, noe som gjør at portalteknologi gjerne brukes til organisasjoners intranett for å presentere relevant informasjon i et kontrollpaneloppsett brukerne kan tilpasse etter behov.
Portal var i perioden rundt dot com-boblen ved årtusenskiftet et moteord som vanligvis refererte til en nettside som var ment å fungere som startsiden brukerne skulle starte fra når de logget på nettet. Normalt inneholdt portaler lenker til populære nettsteder og felt for søk i flere populære søkemotorer gjerne sammen med pålogging til brukerens webmail. Denne typen internettportaler gikk av moten tidlig på 2000-tallet, delvis fordi forbedringer i søk gjorde lenkesamlinger mindre nyttige. Men portalkonseptet fortsatte å være nyttig i utviklingen av intranettportaler. Eksempler på internettportaler som fortsatt er populære er Yahoo og ABC Startsiden
Teknologiselskaper lanserte også ordet portal om en bestemt teknologi («portlet») som gjerne ble brukt til å lage organisasjoners intranett. Denne betydningen lever videre ved at nettsteder som bruker portalteknologi omtales som portaler, selv om slike nettsteder kan være svært forskjellig fra portaler som er lenkesamlinger. Intranett som har hovedvekt på å integrere data for å vise data flere underliggende datasystemer benevnes gjerne som portaler. Siden mange intranett som er bygd med portalteknologi omtales de ofte som bedriftsportal eller lignende.
Etterhvert har mange tatt i bruk portal-ordet for å beskrive nettsteder som syndikerer innhold fra andre organisasjoner og som har som mål å være en mellomstasjon for hjelpe brukere å finne fram til det de leter etter på andre nettsteder. I denne betydningen er en portal ikke nødvendigvis ment å være brukerens startside for ethvert besøk på nettet. På norsk brukes ordet portal, særlig i av organisasjoner i offentlig sektor, noe upresist som synonym for nettsted. I denne upresise utvidede betydningen er portaler nettsteder som presenterer innhold som er innsamlet fra flere kilder. I en av forskriftene til domstolloven omtales systemet for elektronisk kommunikasjon mellom domstoler og advokater som «nettportal»

Portal i Wikipedia-sammenheng

På Wikipedia er portaler eller wikiportaler metasider eller «hovedsider» for utvalgte emner. Eksempler på portaler er Portal:Kunst, Portal:Arkeologi eller Portal:Progressiv_rock
MF «Melderskin» (1985)

Historie

MF «Melderskin», tidligere «Herdla» og «Nordfjord», er en bilferge bygget i 1985 for Rutelaget Askøy-Bergen for strekningen Kleppestø–Bergen. Senere gikk fergen i rutefart for Fylkesbaatane i Sogn og Fjordane. Den ble solgt til HSD Sjø (nå Norled) i 1996 og gitt sitt nåværende navn.
«Melderskin» går for tiden i sambandet Leirvåg-Sløvåg. Den er søsterskip til MF «Gloppen» (tidligere «Bergen»).
30, desember 2006 gikk «Melderskin» på grunn ved Sunde fergekai i Kvinnherad kommune. Skipet gikk ikke i rute da grunnstøtingen skjedde og hadde kun et mannskap på fem ombord. Ingen ble skadd.
Reppenelva

Elvas løp

Vassdraget har sine kilder mellom Korgåsen i vest og vannskillet mot Neidenvassdraget, langs grensa mot Sør-Varanger kommune, i øst. Herfra renner de tre kildeelvene Juggejohka, Njoaskejohka og Beaskajohka, som samles i Dierggejávri. Reppenelva renner ut fra nordenden av Dierggejávri og passerer gjennom en rekke små innsjøer i en åpen, skogkledt dal. Ved Áidneluoppal smalner hoveddalen inn og får preg av elvejuv, før den lenger nede igjen blir noe videre. Berggrunnen i området består i hovedsak av granittiske gneiser som danner et landskap med lave, kolleformede fjell med korte, grunne daler mellom.
Ned mot munningen er dalføret fylt med løsavsetninger fra et isranddelta, hvor det er utviklet flere strandvoller. På de siste 700 metrene har elva et fall på over 50 meter. Den har her gravd seg inn i løsmassene og danner en rekke stryk og små fosser.

Fiske

Vassdraget er rikt på ørret og røye. I et forsøk på å få laks til å etablere seg i vassdraget ble det på slutten av 1960-tallet bygd syv laksetrapper nederst i elva med til sammen 101 kulper. Prosjektet ble gjennomført som et sysselsettingstiltak på initiativ fra Nesseby kommune. Laksetrappene har imidlertid ikke blitt vedlikeholdt siden, og er nå forfalt.
Trine Dyrholm

Tidlige liv

Trine Dyrholm begynte i en alder av 8 år, at opptre sammen med Odense Byorkester, som førte henne til opptredener på Odense Teater og i sommerspillene i Den Fynske Landsby. Hun kom allikevel først i medienes søkelys, da hun som 14-årig i 1987 deltok i Dansk Melodi Grand Prix med sangen Danse i måneskin, hvor hun sang med sitt band Trine & The Moonlighters. Etter Grand Prix-hiten, spilte hun inn en LP, som inneholdt flere av hennes egne melodier og tekster.

Filmkarriere

Hun deputerte med spillefilm som 17-årig i 1990 med hovedrollen i Eddie Thomas Petersens film Springflod. Hun ble godt mottatt av publikum for sin prestasjon, og det førte til roller i spillefilmer som Casanova av Morten Lorentzen i 1990, Cecilie (oppføringen på TV av Hosekræmmeren) i 1991 og De største helte av Thomas Vinterberg i 1996, som hun to år etter i 1998, også laget filmen Festen sammen med. Hennes rolle i Festen førte for alvor til at hennes navn ble kjent i den danske offentligheten.

Teaterkarriere

Hun ble utdannet ved Statens Teaterskole, København i 1995 og opptrådte i mange teateroppsetninger som Skærsommer-natsdrøm på Grønnegårds Teatret i 1995, det meget omtalte stykket I en kælder på Dr. Dantes Aveny i 1995, Kunst på Dr. Dante i 1996, Paradis på Dr. Dante i 1997, i rollen som Julie i Romeo og Julie på Østre Gasværk Teater i 1999, som den «dumme blondine» i suksessen Donna Juanna på Østre Gasværk Teater i 1999 og med Dejan Cukic i stykket Himmelstormerne – også på Østre Gasværk. Hun debuterte på Det Kongelige Teater i 2005 i stykket Hotel Strindberg.

Privatliv

Da hun spilte forestillinger på Østre Gasværk Teater, var hun kjæreste med teatersjefen Lars Kaalund (1998).

Kulturkanonen

Dyrholm fremførte sangen «Danse i måneskin» under Dansk Melodi Grand Prix i 1987. Sangen er tatt opp i Danmarks kulturkanon under populærmusikk.
Demarkasjonslinje (vitenskapsteori)

Begrepet demarkasjonslinje brukes i vitenskapsteorien om skillet mellom vitenskap og ikke-vitenskap.
Den filosofiske utfordringen å skille mellom vitenskap og ikke-vitenskap kalles «demarkasjonsproblemet». Logisk positivisme forsøkte å skille ved å hevde at bare uttalelser om faktiske hendelser eller logiske sammenhenger mellom konsepter er meningsfulle. All vitenskap måtte være verifiserbar, og demarkasjonslinjen ble tegnet mellom vitenskap og ikke-vitenskap og pseudovitenskap.
Karl Popper mente at falsifiserbarhet var et bedre kriterium enn verifiserbarhet, og at det som ikke kan falsifiseres ikke kan regnes som vitenskap.
Thomas Kuhn mente at all vitenskap ble gjort innenfor et paradigme, og ekstraordinær vitenskap kunne medføre et paradigmeskifte og føre til at gamle teorier og data måtte revurderes. Vitenskap innen et paradigme er som å legge et puslespill, så mens astronomer vil se en feilslått forutsigelse som en ny gåte og ny brikke til puslespillet, så vil en feilslått forutsigelse innen astrologi ikke føre til endring av den astrologiske tradisjonen. Popper mente at også astrologer legger puslespill, og at Kuhns demarkasjonslinje var sosiologisk mer enn rasjonell.
Larry Laudan hevdet at letingen etter en klar demarkasjonslinje mellom vitenskap og ikke-vitenskap var et område der filosofien hadde feilet. Han uttalte at skillet ikke var et vitenskapelig problem, men var politisk retorikk.
Donald Trumps krig mot «fake news» har aktualisert spørsmålet om en demarkasjon mellom falske og ekte nyheter.
Jay and Silent Bob Strike Back

Handling

Jay og Silent Bob oppdager at Miramax Films skal lage en film basert på tegneserien Bluntman & Chronic, en tegneserie som er basert på dem selv. De oppdager også Internett, og at filmen blir kritisert av filmfans. De bestemmer seg for å dra til Hollywood for å stoppe svertingen av navnene deres, eller i alle fall få pengene de mener de har krav på.
Underveis støter de på en dyreverngruppe kalt K.L.I.T.T. som de haiker med, bestående av fire kvinner og en mann, på vei for å frigjøre en orangutang fra et dyretestingslaboratorium. Men organisasjonen er bare en falsk front, egentlig er de fire kvinnene en smykketyvliga og mannen bare et offerlam. Jay får kastet ut mannen etter at han lurer han til å si at han kunne tenke seg sex med en sau, for å komme nærmere Justice, en av jentene Jay forelsker seg i.
Jay og Silent Bob blir latt i stikken og får skylden for innbruddet. Sammen med orangutangen fra labben drar de videre til Hollywood med viltdyrsmarshallen Willenholly i hælene...
Eremitt

Bakgrunn

I kristendommen ble begrepet opprinnelig benyttet på en kristen som grunnet sin religiøse hengivenhet, selvoppofrelse og ikke minst religiøse overbevisning vandret ut i ørkenen alene for være med seg selv. Det var ment søke Gud og at prosessen ville før til en endring i ens indre. I henhold til Det gamle testamente ble denne prosessen karakterisert som «ørkenteologi». I Det nye testamentet er det likeledes en årsak til å bevise sin lydighet for Gud ved å gjennomgå prøvelser i ørkenen.
Den kristne eremittiske vei har samme hensikt, slik selve betegnelsen «eremitt» indikerer. Blant de som er mest kjente for å leve i en ørkenåndelighet i de første kristne århundrene er Antonius av Egypt (251-356). Han levde som en eremitt i ti år, praktiserte askese hele livet, og sådde og høstet sin egen mat for livsopphold. Han ble således grunnleggeren av klosterbevegelsen som bygger på de samme prinsippene av avsondrethet fra samfunnet, men ikke nødvendigvis ensomhet da man søkte fellesskapet av likesinnede.
Anthony Hopkins

Bakgrunn

Anthony Hopkins' foreldre var Annie Muriel (født Yeates) og Richard Arthur Hopkins, som var baker.
Da han var femten år traff Hopkins skuespilleren Richard Burton som oppmuntret ham til å bli skuespiller. Han ble uteksaminert fra Royal Welsh College of Music & Drama i 1957 og fikk deretter opplæring ved Royal Academy of Dramatic Art i London.

Skuespiller

Hopkins ble oppdaget av Laurence Olivier, som inviterte ham til å bli med i Royal National Theatre. Gjennombruddet innen film kom da Hopkins spilte rollen som Rikard I i filmen Løven om vinteren (1968).
Han er kjent for rollen som Hannibal Lecter i Nattsvermeren (1991), som han vant Oscar for beste mannlige hovedrolle for, oppfølgeren Hannibal (2001) og forløperen Den røde drage (2002). Hopkins har også spilt i filmer som Magic (1978), Elefantmannen (1980), Mytteriet på Bounty (1984), 84 Charing Cross Road (1987), Bram Stoker's Dracula (1992), Resten av dagen (1993), Lidenskapens pris (1994), Nixon (1995), Amistad (1997), Zorro - Den maskerte hevner (1998), Møt Joe Black (1998), Instinkt (1999), En høyst uvanlig mann (2005), Thor (2011) og Hitchcock (2012).
Hopkins har vunnet tre BAFTA, to Emmy og én Oscar, samt Cecil B. DeMille Award. Han ble gjort til kommandør av Order of the British Empire (CBE) i 1987. I 1993 ble han utnevnt til Knight Bachelor og derved opphøyet i ridderstanden. Hopkins fikk da rett til å føre tiltaleformen sir foran sitt navn. I 1996 ble han tildelt æres-fellowship fra University of Wales, Lampeter. Hopkins ble tildelt en stjerne på Hollywood Walk of Fame i 2003.
Gåsøy

Gåsøy er ei øy i Nøtterøys skjærgård i Færder kommune. Den befinner seg like sørøst for Hvaløy, og nordvest for Skjellerøy og Kalven i Færder nasjonalpark. Den har et areal på om lag 750 dekar. Øyas høyeste punkt befinner seg omtrent midt på øya og er 22 meter over havet.
Utafor Gåsøy er det et skipsvrak som er registrert som kulturminne.
Robert Graysmith

Liv og yrke

Han jobbet som en politisk karikaturtegner for San Francisco Chronicle i 1969 da Zodiac-morderen ble kjent. Graysmith prøvde å løse kodene som Zodiac-morderen sendte til avisen, og ble besatt av saken over de neste 13 årene før han til slutt konfronterte personen han mistenkte, Arthur Leigh Allen. Det andre ekteskap hans endte i skilsmisse, noe han mener er grunnet hans voldsomme interesse for Zodiac-saken. Han skrev to bøker om saken og ga etterhvert opp karrieren som en Pulitzer-pris-nominert karikaturtegner for å få tid til å skrive 5 bøker til om høyprofilert kriminalitet. Den ene av disse ble grunnlaget for filmen Autofocus som kom ut i 2002. En senere film, Zodiac, regissert av David Fincher var delvis basert på bøkene hans. I filmen var det Jake Gyllenhaal som var Graysmith.
Brighton

Historie

Det er funnet spor etter en, etter periodens målestokk, større bosetning fra neolittisk tid i byen. En steinsirkel fra perioden var bevart inntil 1820, da en gårdbruker mente det var for mange besøkende og begravde steinene. Arkeologer har påvist flere begravelser fra begerkulturen i området, og det finnes også en rekke graver med rikt gravgods fra bronsealderen. 
I Domesday Book (1086) kalles den daværende landsbyen Bristemestune. Ved middelalderens slutt het den Brighthelmstone, og var en liten fiskerlandsby. Den ble brent ned av franskmennene 1514, under krigen som startet etter Westminstertraktaten (1511). I 1545 søkte innbyggerne kongen om å få en kanon til å forsvare byen. De lagde da et kart som viste franskmennenes angrep i 1511; kartet ligger i Hoves bymuseum.
Helt opp til midten av det 18. århundre var Brighton en liten fiskerlandsby. I 1753 publiserte Richard Russell en teori om helsebringende effekter ved sjøbad. Han slo seg ned i Brighton, og dermed trakk rike og syke dit for å nyte de samme effekter som ham. Innen 1780 hadde store hus begynt å springe opp, og Brighton ble en fasjonabel badeby. I 1786 leide prinsen av Wales, den senere Georg IV, en gård ved Brighton. Han fikk reist den kongelige paviljong, som er et landemerke i byen.

Grand Hotel-attentatet

På morgenen 12. oktober 1984 sprengte Det provisoriske IRA en kraftig bombe på Grand Hotel, hvor ledere i Det konservative parti deltok på en konferanse. Bomben eksploderte nær daværende statsminister Margaret Thatchers rom, men hun kom uskadd fra attentatet. Fire mennesker omkom, blant annet Anthony Berry. Flere regjeringsmedlemmer ble skadet, blant annet Norman Tebbit, men ingen av ministrene var blant de omkomne. Etter attentatet uttalte PIRA at Thatcher hadde vært heldig denne gangen, men mens hun måtte være heldig hver gang trengte PIRA bare å være heldig én gang.
Michael Mallin

Liv og virke

Michael Mallin ble født i Dublin. Under påskeopprøret var han nestkommanderende for Irish Citizen Army under James Connolly. Han kommanderte gruppen som tok kontroll over St. Stephen's Green sammen med Constance Markievicz. Mallin ble regnet som en kompetent og modig kommandant, men det å forsøke å kontrollere St. Stephen's Green uten å samtidig ta kontroll over nærliggende byninger var dømt til å mislykkes. Det er uklart om dette var hans plan, eller om han manglet mannskap til å kunne ta bygningene. 
Han overgav seg den 30. april etter ordre fra Connolly. Under krigsrettsaken forsøkte han å nedtone sin egen rolle, men ble dømt til døden. Han ble henrettet ved skyting den 8. mai 1916.
Os (Saltdal)

Os er en bygd og en grunnkrets i delområdet Nedre Saltdal i Saltdal kommune i Salten i Nordland. Bygda befinner seg sør for Rognan.
Navnet Os ble godkjent av Kartverket den 1. oktober 1979.
Shrewsbury

Historie

Byen ble grunnlagt på 800-tallet, og ble på grunn av ullindustrien en rik og viktig by gjennom senmiddelalderen. Elven var en viktig faktor i dette, fordi den tillot rask transport av varer.
I 1403 ble slaget ved Shrewsbury utkjempet utenfor byen, på et sted som nå er kjent som Battlefield («slagmarken»).
Shrewsbury ble i liten grad endret av den industrielle revolusjon, til tross for nærheten til den moderne industrien i Coalbrookdale og Ironbridge.

Severdigheter

I byens sentrum er middelalderens gatenett i stor grad bevart, med mange trange gater og smug. Mange av smugene er kjent som shuts, fordi det tidligere ble stengt (shut) på natten.
Flere puber har vært i drift gjennom århundrer, blant annet Golden Cross fra 1428 som er byens eldste pub, Dun Cow of King's Head.
Midt i byen ligger The Quarry, som er en stor park ved elven. Byen er kjent som «blomsterbyen», og denne parken er et av stedene hvor man kan se hvorfor den har fått dette kallenavnet. Shrewsbury Flower Show er en av de største årlige blomsterfestivalene i Storbritannia. Den har vært avholdt i midten av august siden siste halvdel av 1800-tallet, og trekker mer enn 100 000 besøkere hvert år.
De tre viktigste museene er Rowley's House, Shrewsbury Castle (med Shropshires regimentsmuseum) og Colehams pumpestasjon. Det er også en rekke gallerier og antikvitetsbutikker i byen.
Det katolske Shrewsbury bispedømme har sete i byen, med katedralen Vår Frue kristnes hjelp og St. Peter av Alacantara.

Cadfael

Cadfael (uttales /ˈkad.vail/, eller «CAD-vile») er en fiktiv detektiv i en bokserie og tilsvarende filmer av Edith Pargeter (som skrev under psevdonymet «Ellis Peters») som har forbindelse til Shrewsbury. Cadfael er en benediktinermunk og urtespesialist ved Shrewsbury Abbey i Shrewsbury. Cadfael er waliser hvis fulle navn er Cadfael ap (sønn av) Meilyr ap Dafydd og ble født i mai 1080 i Trefriw, Gwynedd (Nord-Wales). Han er tidligere korsfarer med mye blod på hendene, og ble munk for å «rense hendene».
BeOS

BeOS er et operativsystem som ble utviklet av Be Incorporated fra 1990 som et media-operativsystem for personlige datamaskiner.
BeOS var et nytt operativsystem, bygd helt fra grunnen. Det er ikke basert på UNIX, en vanlig misforståelse som kommer av delvis støtte for POSIX-standarden, og bruken av Bash som kommandolinje. BeOS ble designet og optimalisert for arbeid med digital media, digital video, audio, 3D-grafikk og animasjoner.
Fra starten kjørte BeOS kun på egen maskinvare, BeBox, men etter hvert ble det utvidet til å også kjøre på maskiner med PowerPC-prossesorer og Intel-prosessorer med kloner. Be Inc. sluttet etter hvert med å lage egen maskinvare, og ble til slutt et rent programvare-selskap.
BeOS blir ikke utviklet lenger, i 2001 ble kildekoden til BeOS, samt alle varemerker og logoer solgt til Palm Incorporated. Palm har siden den tid ikke vist noe interesse i å utvikle BeOS videre. Et tysk selskap, yellowTAB, utvikler et nytt operativsystem kalt Zeta, som er en videreutvikling av den siste versjonen av BeOS.